Seancë e pazakontë në Kongresin amerikan – ligvënësit kritikojnë ndërhyrjen e FBI-së
Ata thanë se kontrolli i zyrave të Kongresmenit William Jefferson është shkelje e parimeve kushtetuese
Njëri pas tjetrit, dëshmitarët e quajtën bastisjen e FBI-së në zyrën e anëtarit të kongresit William Jefferson një shkelje të paparë të mbrojtjes që kushtetuta u siguron anëtarëve të kongresit ndaj ndërhyrjeve të ekzekutivit. Gjatë kontrollit që zgjati 18 orë dhe që u bë me urdhër të gjykatës, FBI-ja mblodhi dokumenta nga dosjet dhe nga kompjuteri i zyrës së ligjvënësit demokrat të Luizianës, i cili ishte objekt i një hetimi federal për marrje rryshfeti. Kjo do të thotë se hetuesit federalë kishin në duar jo vetëm materiale që mund të kishin lidhje me hetimet e tyre rreth zotit Jefferson, por edhe materiale të tjera të lidhura me aktivitetet e tij si kongresmen. Kreu i komisionit juridik të dhomës, republikani James Sensenbrenner tha se çështjet e ngritura nga një kontroll i tillë e kapërcejnë kufirin e një anëtari të Kongresit. tha ai. Në përgatitjen e kërkesës që përbënte bazën e urdhërit të gjykatës për kontroll, Departamenti i Drejtësisë thoshte se kishte vepruar kështu vetëm e vetëm pasi të gjitha mënyrat e tjera ishin provuar, sidomos një kërkesë e gjykatës për ta detyruar Jeffersonin të dorëzonte dokumentat. Eksperti i së drejtës kushtetuese dhe profesor i drejtësisë në Universitetin Xhorxh Uashington, Jonathan Turley, e quan bastisjen e zyrës së Jeffersonit një sfidë që ka lëkundur traditat e ndarjes së pushteteve. Turley u bën thirrje ligjvënësve të reagojnë fuqishëm dhe shpejt me një legjislacion që të mos lejojë përsëritjen e këtij incidenti. Ndërkohë që shqyrtojnë reagimet ndaj bastisjes së FBI-së, ligjvënësit nuk po kërkojnë që kongresi të ketë imunitet nga hetimet e forcave të rendit. Por ata po akuzojnë qeverinë se nuk ka përfillur procedurat e duhura. Presidenti Bush urdhëroi javën e kaluar që materialet e konfiskuara nga FBI-ja në zyrën e anëtarit të kongresit Jefferson të kyçen për 45 ditë, derisa të qetësohet gjendja ndërkohë që zyrtarët e kongresit trajtojnë çështjet e ngritura nga kontrolli. Udhëheqësit e kongresit kanë parashikuar se çështjet janë kaq të mëdha sa duhet të shqyrtohen nga Gjykata e Lartë. Dëshmitarët e mbështetën këtë dhe anëtari i kongresit Sensenbrenner thotë se ai do t’i telefonojë prokurorit të përgjithshëm Alberto Gonzales dhe zyrtarëve të tjerë për të dëshmuar në seancat e ardhëshme. Megjithëse seanca u zhvillua gjatë një pushimi një-javor të kongresit, dhe nuk u thirrën përfaqësues të administratës për të dëshmuar, është e qartë se kjo çështje do të mbetet në qendër të vëmendjes së kongresit gjatë javëve të ardhshme.//ii